google/wiki40b huggingface dataset:
בסלטון

היסטוריה

גילויו של אזור בסלטון החל עם מסעו של החוקר הצרפתי ניקולה באודין (Nicolas Baudin) שהגיע למקום ב-1801 עם שתי ספינות, "גאוגרף" (Géographe) ו"נאטורליסט" (Naturaliste). על שם הראשונה הוא קרא למפרץ שגילה במקום מפרץ גאוגרף ולכף שגילה קרא כף נטורליסט. לנהר שנשפך לים ליד בסלטון של היום הוא קרא נהר וסה (Vasse) על שם אחד ממלחיו שטבע בים.
משפחת בסל הגיעה למקום ב-1834 והקימה חוות גידול בקר שעד מהרה הפכה לאחת מהחוות המשגשגות ביותר במושבה ועד מהרה נמשכו למקום מתיישבים רבים. העיירה הוקמה בשם בסלטון על שמה של משפחת בסל והשימוש הרשמי בשם החל ביוני 1835. משפחת בסל, שלא נועצו בה על שם העיירה, העדיפה את השם קפל (Capel) על שם קרוב משפחה שלהם מאנגליה. אך השם בסלטון השתרש. יישוב בשם קפל הוקם מאוחר יותר מצפון לבסלטון.
בהיותה קרובה מאוד לאזור מיוער, התבססה העיירה כנמל ליצוא עצים. ב-1850 החלו לייצא עצים מנמלה של העיירה והיא החלה לשגשג. למטרה זו נבנו מזחים בבסלטון ובעיירות שכנות. עד היום רק המזח בבסלטון שרד.
במהלך מלחמת העולם השנייה התגייסו 476 מבניה של בסלטון. 20 לצי המלכותי האוסטרלי, 110 לחיל האוויר המלכותי האוסטרלי ו-346 לצבא אוסטרליה. שמם של הנופלים מונצח באנדרת הזיכרון בעיר יחד עם אלה שנפלו במלחמת העולם הראשונה. במהלך המלחמה הייתה העיר משכנו של בסיס של חיל האוויר המלכותי האוסטרלי שאת שרידיו ניתן לראות עד היום. לאחד ממטוסי המוסטנג של החיל ניתן השם "בסלטון" לכבודם של תושבי העיר וכאות תודה לתרומות שגייסו לטובת המאמץ המלחמתי.
מלדרה מטרידה

מקור השם

שמו המקורי של המין Maladera insanabilis ניתן על ידי ברנסקה (Brenske) ב-1894.
ב-1986 האנטומולוג הישראלי כביר ארגמן, מהשרות להגנת הצומח במשרד החקלאות הגדיר בטעות את המין כמין חדש למדע בשם Maladera matrida למרות שהמין כבר היה ידוע מ-1894. השם "מטרידה" מקורו בעברית, וניתן לה כיוון שהיותה מטרד לתושבי הבתים אליהם היא חודרת בעיקר בשעות החשכה. המלדרה המטרידה נקראת גם "חומייני" על שום צבעה החום, מקורה האיראני והעובדה שנתגלתה סמוך למהפכה האיראנית של 1979 שבראשותה עמד האייתוללה רוחאללה ח'ומייני.

תיאור

אורך הגוף 7-9 מילימטר, צבעה חום-אדמדם. 
הבוגרים פעילים בחודשי האביב והקיץ, מעופפים בעיקר בשעות הערב. הזכרים עפים בשעות הערב והלילה בחיפוש אחר נקבות, נמשכים גם לאור נורות וחודרים לבתים. 
הנקבה מטילה את ביציה בקבוצות בקרקע ומספרן נע בין 60 עד 100. הזחלים (מסוג דרן) חיים בקרקע ואוכלים בעיקר שורשים.

בישראל

המלדרה היא מין פולש בארץ ישראל, שהגיע כנראה מאיראן בסוף שנות השבעים או בראשית שנות השמונים של המאה העשרים. מעריכים כי המלדרה הוכנסה לארץ על גבי צמח על ידי ישראלי שחזר מביקור מאיראן. המלדרה נמצאה לראשונה באזור תל אביב, ומאז היא מתפשטת בארץ. בעבר נעשו ניסיונות להדביר את החרק על ידי הדברה ביולוגית, עקב היותו מוגדר כמזיק לחקלאות: הבוגרים אוכלים עלים, ניצנים ופרחים של צמחים שונים, כגון ורדים, בטטות, אגוזי אדמה, ועצי הדר. הזחלים אוכלים בעיקר שורשים, ונזקם לגידולי שורש, כגון בטטות, עלול להיות רב.
משרד החקלאות ופיתוח הכפר

יעדי משרד החקלאות ופיתוח הכפר

יעדי המשרד לאורך השנים הושפעו מאופי התקופה, רצונותיו של שר החקלאות המכהן, שינויים באורחות החיים של אזרחי המדינה, פיתוחים טכנולוגיים והתפתחויות בסחר הבינלאומי, אך הגדרת מטרתו העיקרית נותרה בעינה מאז שנות ה-20 של המאה הקודמת: "המדיניות הממשלתית בחקלאות חותרת להגיע לאספקה עצמית במזון לאדם ולחי, לצמצם את היבוא החקלאי, לפתח את הייצור החקלאי המיועד ליצוא..." (ויס, 1920, ע' 42).
מזל מאזניים

מזל מאזניים הוא אחד משנים עשר המזלות שבגלגל המזלות. 
מזל מאזניים הוא יסוד השבלול שמחמשת היסודות הבסיסיים
באסטרולוגיה המערבית, "בן מזל מאזניים" הוא מי שנולד בין 23 בספטמבר לבין 23 באוקטובר. במסורת היהודית מאזניים הוא מזלו של חודש תשרי. מושג זה מתייחס לרעיון שבתקופה הנתונה השמש ממוקמת באזור כוכבי השמיים של מזל מאזניים האסטרולוגי. כיום, אין חפיפה בין קבוצת הכוכבים מאזניים לבין אזור השמיים של מזל מאזניים בגלל נדידתן של נקודות השוויון.

המאזניים במיתולוגיה

היות שמזל מאזניים הוא חדש יחסית, ההתייחסות אליו נעשתה רק במיתולוגיה היוונית המאוחרת. נאמר כי אלת המאזניים היא אלת הצדק, אסטראה - Astraea (ואילו היא עצמה קושרה למזל בתולה).

שיוך אסטרולוגי

מזל מאזניים הוא אחד משלושת מזלות יסוד האוויר, יחד עם מזל תאומים ומזל דלי. הוא משתייך לקבוצת המזלות הקרדינליים, יחד עם מזל טלה, מזל סרטן ומזל גדי. הכוכב השליט של מזל מאזניים הוא נוגה (ונוס).
סופי הג'ירפה

סופי הג'ירפה (באנגלית: Sophie the Giraffe; צרפתית: Sophie la girafe) הוא צעצוע לתינוקות המשמש גם כנשכן, בצורת ג'ירפה בגובה 18 סנטימטר העשוי מגומי הוואה ברזילאית.

היסטוריה

הצעצוע יוצר לראשונה בצרפת בשנת 1961 באזור פריז על ידי חברת דלקוסטה, ומשנת 1991 על יד חברת וולי הממוקמת באזור האלפים הצרפתיים.
שמו של הצעצוע ניתן לו מכיוון שיום ההשקה היה יום מדליין סופי באראט הקדושה.
הצעצוע צבר פופולריות וכיום הוא נחשב אייקון צרפתי לאומי, לפי המגזין סלייט נמכרים בצרפת בכל שנה יותר צעצועים מסוג סופי הג'ירפה מאשר מספר התינוקות שנולדים בצרפת.
סופי פופולרית גם בארצות הברית כבר מספר עשורים, והיא אפילו הופיעה בסרט שלושה גברים ותינוקת (1987).
סופי היא הצעצוע לתינוקות הכי נמכר באמאזון.
בשנת 2009 סופי זכתה בפרס "צעצוע השנה" על ידי התאחדות משווקי הצעצועים האמריקאים.
משנת 2011 נלחמת חברת Vulli בזיופים ובמכירות לא חוקיות של סופי הג'ירפה ולכן לכל צעצוע מסוג זה מספר ייחודי המוטבע על רגלה שנועד לעזור ללקוחות לוודא שהמוצר שבידיהם הוא "סופי הג'ירפה" מקורית ולא מסוכן לילדיהם.
לינגוויני

לינגוויני או לינגווינה (באיטלקית: Linguine; מילולית, לשונות קטנות) הוא צורה של פסטה שטוחה כמו פטוצ'יני, ורחבה יותר מספגטי, בעלת מרקם חלק.
גרסה דקה יותר של לינגוויני נקראת לינגווטין (linguettine).
מקורו של הלינגוויני באזור קמפניה שעל רצועות החוף הדרום מערבית באיטליה. האזור עשיר בדגה ובפירות ים של הים הטירני (מובלעת של הים התיכון). ובעוד שספגטי מסורתי מלווה מנות של בשר ועגבניות, לינגוויני מוגש בדרך כלל עם פירות ים, דגים או פסטו המתאימים לאזור בו נוצר. "לינגוויני עם צדפות" (Linguine alle vongole) הוא השימוש הנפוץ ביותר של פסטה זו.
לינגוויני קיים בשתי גרסאות: מקמח לבן או מחיטה מלאה; האחרונים עשויים בדרך כלל באיטליה. מכיוון שהלינגוויני עבה יותר מהספגטי, יש לבשלו זמן מעט ארוך יותר.
שייך מואיז'ו

קורות חיים

מואיז'ו נולד במקנס שבמרוקו ליעקב אטיאס, מוזיקאי שהגיע למקנס מפאס, אף הוא בן למוזיקאי. לראשונה למד מוזיקה בצעירותו באמצעות האזנה ללהקת מוזיקאים יהודים שאביו היה חבר בה, וכבר כילד, ניגן ושר עם תזמורות מקומיות. הוא עלה לישראל ב-1962 ולאחר זמן מה במעברה, התיישב בקריית חיים. במרוקו עסק לפרנסתו בייצור רקמות למדי צבא, אולם כשעלה ארצה, לצה"ל לא היה צורך בכך, והוא מצא עצמו ללא תעסוקה. הקריירה המוזיקלית שבה פצח הייתה תחליף למקצועו הקודם. בישראל, המוזיקאי "מועלם" דוד בן הרוש היה המנטור שלו והמשפיע המוזיקלי עליו.
את הקריירה המוזיקלית בישראל החל בנגינה על מנדולינה, ובהמשך על כינור. במקביל, מאז עלייתו ארצה, ועד לשנת 1970, כתב למוזיקאי סלימאן אלמגריבי כ-40 שירים. בשנת 1969 הקליט מואיז'ו את התקליט הראשון שלו אצל ג'קי אזולאי, אחד מהאחים אזולאי. התקליט נחל הצלחה במכירות, ובהמשך הקליט אצל האחים אזולאי עשרות תקליטים וקלטות.
בשנות ה-70 של המאה ה-20 הופיע לעיתים קרובות בחו"ל, בעיקר בצרפת. כשהתבקש להופיע בגרמניה, סירב בשל רצח העם היהודי שביצע בה המשטר הנאצי בזמן השואה. מאז שעלה ארצה, חזר פעם אחת בלבד למרוקו כדי להופיע בה בפני יהודים מקומיים. בישראל הוא מרבה להופיע באירועים ובשמחות שונות, בעיקר של יוצאי מרוקו.
שייך מואיז'ו הקליט מעל 800 שירים שעוסקים בצדיקי מרוקו, כדוגמת הרב יעקב אבוחצירא, וגם בחיי היום יום. את רוב שיריו הוא שר בשפה המרוקאית, וחלקם גם בעברית. בשנת 1981 הקליט בצרפת 12 שעות של שירה קלאסית אלג'ירית עם תזמורת רשות השידור של רדיו אלג'יר. נכון לשנת 2006, הוציא מואיז'ו 104 תקליטים אשר נמכרו במאות אלפי עותקים. בנובמבר 2011 הופיע לראשונה עם התזמורת האנדלוסית הישראלית. הוא שר ומנגן מילדותו עם אחיו, מרדכי עטיה בעוד ולוי עטיה בכלי הקשה.
מתגורר בקריית אתא.
Windows 10

גרסאות

Windows 10 Home - הגרסה הביתית והבסיסית של Windows 10.
Windows 10 Pro - מיועדת לעסקים ולאנשים אשר הדרישות שלהם גבוהות מהרגיל.
Windows 10 Enterprise - כל האפשרויות של Windows 10 Pro ובנוסף אפשרויות נוספות כגון "AppLocker" ו-"BranchCache". נמכרת רק לארגונים גדולים.
Windows 10 Education - דומה ל-Windows 10 Enterprise, אך נמכרת לתחום החינוך בלבד.
Windows 10 S - מערכת מוגבלת בתכונות ומיועדת בעיקר למחשבים חלשים, במערכת זו אפשר להתקין רק יישומים מחנות Microsoft.
Windows 10 Mobile - מערכת הפעלה לטלפון חכם; דה פקטו היורשת של Windows RT ו-Windows Phone.

Windows 10 Mobile

Windows 10 Mobile היא מערכת הפעלה למכשירים ניידים שפיתחה מיקרוסופט, ופורסמה ב-2015. זוהי מהדורה של Windows 10 שרצה על גבי מכשירים שהמסך שלהם קטן מ-9 אינץ'.
המערכת שואפת לספק קשר טוב יותר עם המחשב, והיא כוללת סנכרון נרחב יותר של תוכן, חנות יישומונים אוניברסלית חדשה המאפשרת ליישומון אחד לפעול על מספר מכשירים מסונכרנים, כגון מחשבים אישיים, מכשירים ניידים ו-Xbox וכן את היכולת לחבר התקנים לתצוגה חיצונית ולהשתמש בממשק "PC-Like" עם תמיכה בעכבר ובמקלדת. מיקרוסופט בנתה כלים למפתחים על מנת לייצא בקלות יישומי IOS עם שינויים מינימליים. טלפונים חכמים התומכים ב-Windows Phone 8.1 זכאים לשדרוג ל-Windows 10 Mobile בהתאם ליצרן ולתמיכה. תכונות מסוימות משתנות בהתאם לתאימות החומרה.
Windows 10 Mobile תוכננה לשימוש בסמארטפונים ובפאבלטים הפועלים על מעבד ARM 32 סיביות. ב-12 בפברואר 2015 הושקה המערכת בגרסת בטא עבור מכשירים נבחרים של Lumia.
המערכת מעולם לא השיגה נתח שוק משמעותי בהשוואה לאנדרואיד או IOS. עד 2017, החלה מיקרוסופט לבטל את Windows 10 Mobile, לאחר שהפסיקה את הפיתוח הפעיל (מלבד עדכוני תחזוקה) בשל חוסר עניין למשתמשים ולמפתחים, וכחלק מהתמקדותה במערכות הפעלה קיימות כחלק מהאסטרטגיה שלה. Windows 10 Mobile תסיים את דרכה ב-10 בדצמבר 2019.
נכון להיום (שיר)

נכון להיום הוא פזמון שכתב שאול בן שאול, הלחין אבנר גדסי וביצע זוהר ארגוב.

רקע

השיר יצא לאור בשנת 1982 ונכלל באלבום "נכון להיום", אלבומו השלישי של ארגוב.
השיר נכתב על ידי שאול בן שאול, אדריכל במקצועו. את ההשראה לכתיבת השיר ספג כאשר תכנן בית בראשון לציון, ושמע אדם שר בבית ליד. "הוא הרעיד את כל נימי נפשי. הלכתי וכתבתי שיר, שהיה מעין השתקפות של מה שאני רואה בו", סיפר בן שאול.
השיר מתאר עליות ומורדות בחייו של אדם במהלך החיים, ומנגד האפשרות לפרוש ממרוץ החיים.

גרסאות כיסוי

"סאבו וקותי" הפיקו את השיר "Do You Remember" עם הלחן המקורי של "נכון להיום", בביצוע האמן הג'מייקאני Jah Rightful, ולמילים שכתבו.
בשנת 2008 הוציאה להקת לוס כפרוס גרסה מחודש לשיר במסגרת פרויקט "עבודה עברית".
בשנת 2018 הוציא אייל גולן אלבום מחווה לזוהר ארגוב בשם "נכון לתמיד, שכלל ביצוע לשיר וכולל את הטמעת קולו של ארגוב בצירוף הקלטה של ביצוע עכשווי של השיר בקולו של גולן.
רויאל ארסנל

מייסוד המפעל ועד ראשית המאה ה-20

בשטח המפעל היה החל מ-1671 מגרש לאחסנת ארטילריה על שטח 125 מ"ר. בשנת 1695 נוספה מעבדת תחמושת (Royal Laboratory) וב-1717 נוסד מפעל ייצור הנשק — Royal Brass Foundry שייצר רובים ותותחים. רבים מבנייני המפעל נבנו על ידי האדריכל ג'ון ונברו (John Vanbrugh). עד שנת 1777 גדל שטח המפעל לכ-400 מ"ר וב-1804 הוא הוקף בחומת לבנים בגובה 6 מטר, גבולו המזרחי של מתחם המפעל נתחם על ידי תעלה שנחפרה בין 1814 ל-1815 על ידי פועלי כפייה. 
ב-1805 הוחלף שם המפעל מווליץ' לרויאל ארסנל על ידי המלך ג'ורג' השלישי. בסמוך למפעל קמו מספנת ווליץ', האקדמיה הצבאית המלכותית ומפקדת כוחות הארטילריה, שהפכו את ווליץ' לאתר צבאי. 
בתקופת מלחמת קרים (1854–1856) נערכו במפעל ניסויים ופיתוחים רבים, בהם שימוש יעיל ראשון בניטרוצלולוזה ורכישת זכויות הפטנט על קורדיט (סוג של דינמיט) מאת ממציאו, אלפרד נובל ויישומו לפגזים.

מלחמות העולם

במלחמת העולם הראשונה הגיע הייצור לשיא. שטח המפעל השתרע על 5.3 קמ"ר והוא העסיק 80,000 עובדים. ב-1916 בנתה ממשלת בריטניה שיכון בן 1,500 דירות לשיכון הפועלים בשכונת אלת'ם הסמוכה. המפעל קושר במסילת ברזל פרטית אל תחנת פלמסטד. לאחר תום המלחמה עסק המפעל בייצור קטרי רכבת.
במהלך שנות השלושים נכנס המפעל שוב לייצור מוגבר של כלי נשק לקראת מלחמת העולם השנייה. כל מפעלי הנשק והתחמושת הבריטיים אורגנו במסגרת "מפעלי התחמושת המלכותיים" (Royal Ordnance Factories (ROFs)) והוכפפו לניהול ממשלתי מכוון על יד משרד המלחמה. 30,000 איש עבדו במפעל ארסנל עצמו. המפעלים, שכללו חומרי נפץ, נפגעו במהלך הבליץ ועובדי מפעל "אי הצפרדע" (אי בנהר התמזה) שנפגע בפגיעה ישירה פונו בספטמבר 1940. 103 פועלים נהרגו ו-770 נפצעו במהלך המלחמה.
לאחר המלחמה חזר המפעל לייצר קטרי רכבת. ייצור נשק ותחמושת התחדש עם פרוץ מלחמת קוריאה.

שקיעה ופיתוח

לאחר המלחמה, כחלק מן הצעדים לשיקום לונדון, נמכרו רבים משטחי המפעל, תוך שהם מפנים מקום לבניית פרבר בשם תמזמיד (Thamesmead) ופריצת דרכים חדישות שעברו דרך שטח המפעל שהיה מוקף בחומה, תוך הריסת חלקים ממנה. ב-1991 הוקם על חלק משטח המפעל ההיסטורי בית הכלא בלמרש (Belmarsh HM Prison).
ב-1994 חדל המפעל מלהתקיים. מבנים היסטוריים ששרדו זכו להיכנס לתוכנית שיקום ושיפוץ כבניינים רשומים ושולבו בתוכנית הבינוי וההתחדשות של דרום-מזרח לונדון (Thames Gateway). באחד המבנים שוכן "מוזיאון אבק השריפה - מוזיאון הארטילריה המלכותי" (Firepower – The Royal Artillery Museum) המספר את סיפור המפעל.
ציבונה זאגרב

היסטוריה

מועדון הכדורסל נוסד ב-1946 כסלובודה זאגרב אך כעבור שנה שונה שמו ל-SD זאגרב, ובהמשך גם לוקומוטיב זאגרב. במשך השנים שמו שונה פעמים רבות עד שהגיע ב-1975 לשם הנוכחי - ציבונה זאגרב. במהלך שנות ה-80, שנות השיא של הקבוצה, ציבונה זכתה פעמיים בגביע אירופה לאלופות, פעמיים בגביע מחזיקות גביע ושלוש פעמים באליפות יוגוסלביה.
מאז התפרקות יוגוסלביה, ציבונה הוא אחד מהמועדונים החזקים בכדורסל הקרואטי, וזוכה באליפויות ובגביעים רבים. הקבוצה משחקת במפעלים האירופיים, בעיקר ביורוליג, אך לא זכתה בהישגים משמעותיים במסגרות אלו בשנים האחרונות. 
בעונת 2013/14 זכתה הקבוצה באליפות הליגה האדריאטית לאחר ניצחון בגמר מול צדביטה זאגרב 59-72. אך בליגה הפסידה את האליפות לצדביטה לאחר הפסד 3-0 בסדרת הגמר. כמו כן זכתה הקבוצה בסופרקאפ הקרואטי לאחר ניצחון מול צדביטה 61-82.
אולם הבית של המועדון הוא היכל דראז'ן פטרוביץ' המכיל כ-5,400 מקומות ישיבה, על שם שחקן העבר של הקבוצה דראז'ן פטרוביץ'.
שתילי זיתים

שתילי זיתים הוא חיבור הלכתי, שנכתב בידי הרב דוד משרקי, מחכמי תימן. ספר זה זכה לתפוצה גדולה ביהדות תימן, בעיקר בקרב ה"שאמים".

שם החיבור

הספר 'שתילי זיתים' נסוב על ספר שולחן ערוך, כמו חיבורים רבים נוספים הנספחים לשולחן ערוך. כמו רבים אחרים רומז החיבור הנלווה לשמו של הטקסט העיקרי; כך למשל, המפה - שמם הציורי של הגהות הרמ"א על השולחן ערוך, השגות ותוספות העוטפות את השולחן המקורי. הכינוי 'שתילי זיתים' רומז לפסוק מתהילים קכ"ח המתאר דימוי של 'שתילי זיתים' הנסובים סביב לשולחנו של בעל הבית.

שיטת הפסיקה

בספר, הרב מבאר את דעת השולחן ערוך, גם אם אין מנהג תימן תואם אותה, ומביא בקצרה דינים ומנהגים נוספים המתאימים לשיטת מרן השולחן ערוך, מדברי הפוסקים או מדעת עצמו, ומכריע בין הפוסקים מי דבריו עולים בקנה אחד עם השולחן ערוך. לצורך חיבורו השתמש הרב בשולחן ערוך ללא הגהות הרמ"א ונהג להוסיף את הגהות הרמ"א רק במקום שבו הם מסכימות לשיטת השולחן ערוך ולמנהגי תימן, על מנת להקל על הלומד. לעיתים מצוין בספר במפורש מנהג תימן, אך מטרתו העיקרית הייתה לפרש את דעת השולחן ערוך כדי ליישב את המחלוקות ההלכתיות שהתעוררו בתימן עקב השפעתו של השולחן ערוך שכבר הייתה גדולה.

תיאור הספר

הספר הוא פירוש על שולחן ערוך אורח חיים. סגנונו של פירוש זה שונה מפרשנים אחרים של השולחן ערוך, הספר נכתב כהמשך ללשונות הרב יוסף קארו והרמ"א, כדי להקל על הלומד. הספר נדפס לראשונה בשנת תרמ"ה בתוספת הערות "שושנת המלך" לר' שלום חבשוש, משו"ת "פעולת צדיק" למהרי"ץ.
אריה לייב רובין

הרב אריה לייב רובין (תר"י, 1850 - חשוון תרצ"ו, 1935) היה רבה של וילקומיר ומראשי אגודת הרבנים בליטא.

קורותיו

נולד ברדושקוביץ לרב אברהם רובין. בבחרותו למד אצל רבי דוד בונימאביץ שהיה רבה של ווידז'.
נשא לאשה את דינה בתו של ר' זלמן וינונסקי מנכבדי הקהילה בווידז'.
בתרמ"ג, נפטר רבו רבי דוד בונימאביץ, ומספר שנים לאחר מכן נבחר למלא את מקומו כרבה של  ווידז'. לימים מונה לרבה של וילקומיר, ואת מקומו ברבנות בווידז' תפס חתנו הרב יוסף שלמה כהנמן. יזם את הקמת הישיבה בוילקומיר. היה פעיל מרכזי במערכות הציבוריות של היהדות החרדית בליטא.
על שמו רחוב וילקומיר בבני ברק.
ביטוריגים

ביטוריגים או ביטוריגים קובים (Bituriges Cubii) היו שבט גאלי ממרכז גאליה בעמק הלואר. האופידום החשוב ביותר בשטחם היה אווריקום (בורז' המודרנית).
היות שלגאלים לא היה כתב משלהם, הם לא הותירו מסמכים כתובים אודותם. לכן, מעט מאוד ידוע על הביטוריגים בתקופה שקדמה למלחמת גאליה (58 - 50 לפנה"ס). חפירות ארכאולוגיות גילו ישוב גדול ממאה ה-5 לפנה"ס בבורז', המיוחס להם. נראה שהביטוריגים היו בני חסות של האיידואים והורכבו משתי חמולות גדולות. השפעתם לא הייתה גדולה, אך היו מרכז חשוב של הדת הקלטית עם מרכזי פולחן דרואידים חשובים.
בעת מלחמת גאליה התנגדו בעוז ליוליוס קיסר, במיוחד בעת מרד ורקינגטוריקס. המשיכו במאבק גם אחרי תבוסתו של ורקינגטוריקס במצור על אלסיה והוכרעו סופית רק בחורף 51 לפנה"ס, כמה חודשים לאחר תום המצור על אלסיה. לאחר כיבוש גאליה שמרו על נאמנות לרומא והשתלבו היטב באימפריה.
ארצם הייתה עשירה בשדות טובים והם גידלו בעיקר שעורה וחזירים. כמו כן היית עשירה בעופרות ברזל. ארגנטומאגוס (Argentomagus) הייתה מרכז ביטוריגי לעבודות המתכת. חפירות גילו כלי ברזל נאים רבים מאיכות טובה בשטחם.
אורלי ויינרמן

ביוגרפיה

ויינרמן נולדה בתל אביב, לאם פסנתרנית ולאב מהנדס. בילדותה שיחקה בתיאטרון הנודד של דני פלץ, שם השתתפה בין היתר בהצגות "כיפה אדומה" ו"שלגייה ושבעת הגמדים". לאחר מכן עברה לדרום אפריקה בעקבות שליחות הוריה וב-1987 בגיל 16 שבה לישראל.
בין השנים 1987–1989 ויינרמן הייתה חברה בלהקת "צעירי תל אביב" ובמסגרתה, השתתפה, בין היתר, בפינה בתוכנית "זהו זה" ובסדרת הטלוויזיה הראשונה של הלהקה, "החופש האחרון".
את שירותה בצה"ל עשתה בלהקת חיל האוויר.
למדה בבית הספר לתיאטרון ולקולנוע ע"ש לי סטרסברג שבארצות הברית. לאחר מכן, עברה זמנית ליפן ושם עסקה בדוגמנות.
ויינרמן חזרה לישראל ב-1997, כדי להשתתף בפיילוט לקומדיית המצבים הישראלית, "שמש", בדמותה של עוגן. בעקבות הצלחת הסדרה ויינרמן הפכה לחלק מצוות השחקנים הקבוע בסדרה בין השנים 1997–2004. במקביל, השתתפה בין היתר בתוכניות "פאזל" ו"רק בישראל" ובהצגה "הקוסם 2000".
לאורך השנים השתתפה ויינרמן במספר קמפיינים שונים כדוגמנית בישראל ומחוצה לה.
הופיעה בסרט הישראלי "הכתובה" ב-2008.
ב-2009 היא הנחתה בערוץ 24. באותה שנה, ויינרמן גם השתתפה בעונה החמישית של תוכנית הריאליטי "רוקדים עם כוכבים" ששודרה בערוץ 2, הודחה בתוכנית השנייה, אך חזרה והגיעה עד השלבים האחרונים.

חיים אישיים ופעילות פוליטית

משנת 2006 ניהלה רומן עם סיף אל-אסלאם קדאפי, בנו של שליט לוב מועמר קדאפי, ובשנת 2011, לאחר שנתפס במהלך ההתקוממות בלוב, קראה לשליח הקוורטט לענייני המזרח התיכון טוני בלייר להצילו מגזר דין מוות שצפוי לו.
בעקבות הרומן עם קדאפי נהפכה וינרמן לאנטי-ישראלית בדעותיה.
ויינרמן בעלת דעות אנטי-ציוניות ואנטי-אימפריאליסטיות. היא נוהגת להשתתף באופן פעיל במחאות שונות, ומתנגדת בחריפות למדיניות הישראלית בסכסוך הישראלי-פלסטיני. במהלך מבצע צוק איתן דבריה בגנות ישראל שפורסמו בפייסבוק קיבלו חשיפה תקשורתית, בין השאר, היא מכנה את מדינת ישראל בשם "פלסטין".
ב-2015 פתחה ממקום מגוריה באותה עת, בסאו פאולו שבברזיל, בקמפיין מימון המונים כדי לסייע לה לממן הליך הקפאת ביציות.
נכון לאמצע העשור השני של המאה ה-21, מתגוררת ויינרמן בבירת אקוודור, קיטו.
שמפו (סרט)

תקציר העלילה

ג'ורג' ראונדי (וורן בייטי) הוא ספר נשים במספרה בבוורלי הילס. הוא גבר נאה בשנות ה-30 לחייו, ונשות החברה הגבוהה נמשכות אליו גם בגלל מראהו, וגם בגלל היותו ספר מצטיין.
ג'ורג' מנהל מערכת יחסים עם פליסיה קרפ (לי גרנט) שנשואה לאיש עסקים עשיר, לסטר (ג'ק וורדן). לסטר עצמו מנהל מערכת יחסים מחוץ לנישואין עם ג'קי שון (ג'ולי כריסטי) שהייתה פעם חברתו של ג'ורג' וכעת היא חברתה ואשת סודה של ג'יל (גולדי הון) שגם אתה מנהל ג'ורג' יחסים.
ג'ורג' אינו מרוצה מעבודתו וחושב שהוא טוב יותר מבעל המספרה. הוא רוצה לפתוח עסק של עצמו וכשהבנק דוחה אותו מלקבל הלוואה, הוא פונה ללסטר לעזור לו אך זה לא ממהר לתת לו תשובה. כאשר ג'ורג' מגיע לספר את פליסיה בביתה, הוא מוצא שם את בתה לורנה (קארי פישר) ותוך זמן קצר שוכב אתה. כשמגיעה לבית פליסיה, הוא שוכב גם אתה.
ג'יל מוצאת לה בן זוג, ג'וני פופ (טוני ביל) ולסטר מזמין את כולם לנשף של המפלגה הרפובליקנית בערב הבחירות לנשיאות ארצות הברית ב-1968 בהן ניצח ריצ'רד ניקסון. הנשף הזה הופך תוך זמן קצר למסיבת סמים, אלכוהול וסקס. ג'ורג' שוכב עם ג'קי, לסטר לא מבחין בהם אך ג'יל מבחינה, זורקת עליו כיסא ולבסוף מגרשת אותו מדירתה.
ג'ורג' מרגיש שהתאהב בג'קי ומבקש את ידה אבל היא אומרת לו שזה מאוחר כי היא מצטרפת ללסטר העשיר שנפרד מאשתו ושניהם נוסעים כעת לאקפולקו.
אנאבל ווליס

ביוגרפיה

ווליס נולדה בעיר אוקספורד. היא שיחקה במספר סרטים קצרים בפורטוגל ואחר כך עברה ללונדון כדי לקדם את קריירת הקולנוע שלה. בלונדון השתתפה בפרסומות אחדות ובדקה בתי ספר למשחק לפני שהחליטה בסופו של דבר למצוא סוכן.
ב-2009 כיכבה ווליס בתפקיד ג'יין סימור בעונה השלישית של סדרת הדרמה "שושלת טיודור". היא החליפה את אניטה בריאם שגילמה את הדמות בעונה השנייה של הסדרה. ב-2010 חזרה לגלם את ג'יין סימור בסצנת חלום בעונה הרביעית והאחרונה.
ב-2010 לוהקה ווליס לסרט "W.E.", וב-2011 שיחקה בתפקיד קטן בסרט "אקס-מן: ההתחלה". החל מ-2013 עד 2016 כיכבה בתפקיד גרייס בורג'ס בסדרת הדרמה של ה-BBC "כנופיית ברמינגהאם. ב-2014 הופיעה בסרט האימה "אנאבל", ספין-אוף של הסרט "לזמן את הרוע" משנת 2013.
עוד כיכבה בסרט "המומיה" משנת 2017 בתפקיד ג'ני הלסי, ארכאולוגית שעובדת בסרט עבור ארגון ציד המפלצות הידוע בשם פרודיגיום.
נויסטריה

מאבקי כוח

במשך קרוב ל-200 שנה התנהלו קרבות ומאבקי כוח בין נויסטריה לאוסטרזיה. המלך הראשון של נויסטריה, כלותאר הראשון (בנו של כלוביס הראשון), שנולד בעיר סואסון, הפך אותה לעיר הבירה. מלבד הערים לאן, נויון, קמברה ומאסטריכט שנפלו בחלקו שלט גם בחלקו התחתון של עמק הנהר מז, אך ברוב שאפתנותו לא הסתפק בחלקו זה ורצה להשתלט על חלקים נוספים של ממלכת הפרנקים. עוד בתקופתו של כלותאר הראשון אוחדה נויסטריה בין 558 ל-562 עם אוסטרזיה, ולאחר מכן פוצלה מחדש בין בניו של כלותאר ונמסרה לכילפריק הראשון. כלותאר השני כבש את אוסטרזיה מידי המלכה ברונהילדה מאוסטרזיה וב-623, אחרי שאנשי אוסטרזיה ביקשו מלך שימלוך עליהם, העניק את אוסטרזיה לבנו דאגובר הראשון ואת נויסטריה לבנו כלוביס השני. ברוב התקופה שעד 678 היו שתי הממלכות מפוצלות למעט תקופות קצרות של איחוד. ב-678 הכניעו כוחות נויסטריה תחת פיקודו של המאיורדומוס אברואן את אוסטרזיה בפעם האחרונה. ב-687 המאיורדומוס האוסטראסי פפין מהרסטל הביס בקרב טרטרי (כפר קטן בפיקרדיה קרוב לעיר פרון) את כוחות נויסטריה והשתלט עליה בשם מלכו, כך הפכוה לכפופה לאוסטרזיה.

בתקופה הקרולינגית

ב־751, לאחר שקיבל את תמיכתו של האפיפיור זכריאס, המאיורדומוס פפין הגוץ הדיח מכסאו את המלך המרובינגי האחרון והוכתר כמלך הפרנקים. בכך חדלו נויסטריה ואוסטרזיה להיות ישויות מדיניות והפכו לחלק של האימפריה הפרנקית.
ב-748, פפין הגוץ ואחיו קרלומן (בניו של קרל מרטל) נתנו לאחיהם למחצה, גריפו, 12 נחלות בנויסטריה באזור העיר לה מאן וכינו מחוז זה כ-ducatus Cenomannicus או "דוכסות מאן", שם נרדף לדוכסות זו היה נויסטריה. כעבור שנה שלחו את גריפו למנזר. ב-790 קרל הגדול מינה את בנו הבכור קרל הצעיר כמונרך של ה-regnum שכלל את השטחים שבין הנהרות סן והלואר והעניק לו את התואר rex Francorum. קרל הצעיר קבע את מושבו בלה מאן ושלט במקום עד מותו ב-811.
ב-817 לואי החסיד העניק את נויסטריה לבנו הבכור לותאר ה-1, ששלט במקום עד 831 כאשר כתוצאה מההתקוממות הנחלה הועברה לבנו השני של לואי, פפין ה-1 מאקוויטן, עד מותו ב-838 ואז הנחלה הועברה לבנו השלישי של לואי, שארל הקירח. נויסטריה, יחד עם אקוויטן היו בסיס פרנקיה המערבית שנוסדה כתוצאה מחוזה ורדן.
שארל הקירח המשיך את המסורת של הענקת נויסטריה לבן הבכור.
ב-851 שארל הקירח מינה את רובר החזק למרקיז נויסטריה במטרה להגן על החוף הצפוני של פרנקיה המערבית נגד פלישת הנורמנים. הוא הודח ב-856 ואז לואי המגמגם קיבל את הנחלה לשנתיים.
כאשר עלה לואי למלוכה, התכווץ שטחה של נויסטריה כך שחפף את שטחו של איל-דה-פראנס של ימינו. לואי היה המלך הפרנקי האחרון שקיבל את נאוסטריה מאביו.
אחרי חוזה ורדן השם נויסטריה לא ציין אלא את שמו של אחד מאזורי הספר של פרנקיה המערבית. נאוסטריה נזכרת בפעם האחרונה בהסכם סן-קלר-סור-אפ (911) שלפיו שארל התם, מלך פרנקיה המערבית נאלץ למסור חלק מנויסטריה לרולו מנורמנדי, מנהיג הנורמנים.
רובר הראשון (בנו של רובר החזק) הפך ב-911 לשליט שני חבלי הספר. משפחתו שלטה על נויסטריה עד 987, כאשר איג קאפה עלה לשלטון.
Xbox

היסטוריה

קונסולת המשחקים מבוססת למעשה על מחשב אישי רגיל, פועל יוצא של רצון החברה המפתחת להגיע לשוק מוקדם ככל האפשר. על החלטה זו שילמה מיקרוסופט במחיר ייצור גבוה במיוחד והפסדים כבדים בשנים הראשונות. עם זאת, מטרת החברה הושגה במלואה: החברה הפכה לשם-דבר בתחום קונסולות המשחק, והצליחה אף לדחוק את חברת נינטנדו הוותיקה (עם מכשיר ה"גיימקיוב"), ולתפוס את המקום השני בשוק הקונסולות העולמי, אחרי מכשיר הפלייסטיישן 2 של חברת סוני.
למרות החומרה החזקה של מכשירי ה-Xbox, הגרסה המקורית שהושקה ב-2001 מכרה כ-24 מיליון מכשירים בכל העולם בלבד ביחס למתחרה פלייסטיישן 2 של חברת סוני, שמכרה מעל 150 מיליון קונסולות. בשל כך החליטה מיקרוסופט ב-2005 להקדים את מתחרותיה ביצירת מכשיר הדור הבא, ולהשיק את קונסולת ההמשך שלה, ה-Xbox 360.
בשנת 2010 נסגרו שרתי הXbox Live בקונסולה.
היפוסטיל

באדריכלות, היפוסטיל הוא אולם בעל גג אשר תקרתו נתמכת על ידי עמודים. מקור השם היפוסטיל הוא מהמילה ביוונית עתיקה hypóstȳlos שמשמעותה "מתחת לעמודים"" (כש-hypó משמעותו מתחת ו-stŷlos משמעותו עמודים). היפוסטיל מפורסם מהעת העתיקה נמצא בכרנך שבמצרים במקדש לאל אמון-רע הכולל 134 עמודים.
הגשר המקשר בין העמודים יכול להיבנות ממגוון חומרים כמו אבן, עץ או חומר קשיח אחר כמו ברזל, פלדה ובטון מזוין. העמודים יכולים להיות בגובה זהה או כמו בכרנך שבו העמודים בחלל המרכזי גבוהים מהעמודים במעברים הצדדיים, ובכך מאפשרים יצירת פתחים בקיר מעל העמודים הקטנים, הנותנים לאור יום להיכנס ולהאיר את האולם.
במצרים העתיקה נעשה שימוש בצורת בנייה זו במקדשים רבים, כמו מקדש רעמסס השלישי במדינת האבו, מקדש מנתוחותפ בדיר אל-בחרי, הרעמסאום, מקדש לוקסור מקדש אדפו מקדש דנדרה ומקדשים נוספים, לעיתים נעשה בו גם שימוש בבניה חילונית. ההיפוסטיל היה בשימוש גם במקדשים יוונים עתיקים, כנ"ל גם באסיה, במיוחד בבנייה בעץ.
באדריכלות של מסגדים רבים, באולם התפילה המרכזי, נעשה שימוש בצורת בנייה זו תוך שילוב של קשתות בין העמודים. דוגמה ידועה הוא המסגד הגדול של קיירואן (Great Mosque of Kairouan) הנמצא בתוניסיה. גם באדריכלות המודרנית נעשה שימוש בהיפוסטיל, דוגמה לכך הוא אולם מקבלי הפנים בקומה G בטרמינל 3 בנמל התעופה בן-גוריון. שימוש בהיפוסטיל נעשה גם במוזיאון החדש בברלין בעיצוב החצר המצרית.